***Apstiprināts:***

*Augstākās izglītības kvalitātes*

*Nodrošināšanas padome*

*Rīgā, 2015. gada 28. septembrī*

**Studiju akreditācijas komisijas un Studiju programmu licencēšanas komisijas locekļu atlases kritēriji un vadlīnijas**

**Kritēriji**

1. Pretendentam, atbilstoši Ministru kabineta 2015. gada 14. jūlija noteikumu Nr. 407 “Augstskolu, koledžu un studiju virzienu akreditācijas noteikumi” un Ministru kabineta 2015. gada 14. jūlija noteikumu Nr. 408 “Studiju programmu licencēšanas noteikumi” prasībām, ir:

1.1. pieredze augstākās izglītības kvalitātes novērtēšanā (tai skaitā starptautiska);

1.2. pieredze augstākās izglītības studiju procesa organizācijā vai studiju programmu izstrādē;

1.3. pieredze Latvijas augstākās izglītības, zinātnes un kultūrpolitikas veidošanā vai īstenošanā;

1.4. zināšanas par Eiropas augstākās izglītības telpas (Boloņas procesa) un citu starptautisko augstākās izglītības attīstības procesu veidošanu (pārzina galvenos lēmumus un principus attiecībā uz Eiropas augstākās izglītības telpas attīstību, tai skaitā attiecībā uz standartiem un vadlīnijām kvalitātes nodrošināšanai Eiropas augstākās izglītības telpā, Eiropas kvalifikāciju ietvarstruktūru, Latvijas kvalifikāciju ietvarstruktūru, Eiropas kredītpunktu pārneses un uzkrāšanas sistēmu (ECTS), mācīšanās rezultātu pieeju studiju programmu veidošanā u.c.);

1.5. pieredze augstākās izglītības un darba tirgus sadarbības veicināšanā.

2. Pretendentam ir vismaz trīs gadu pieredze trijās vai vairāk no 1.punktā uzskaitītajām prasībām.

3. Pretendentam ir vismaz LKI 7. līmenim atbilstoša izglītība (attiecībā uz studentiem šī prasība netiek piemērota, bet ir vēlama).

4. Pretendentam, saskaņā ar Eiropas Valodas prasmes novērtējuma līmeņiem, ir angļu valodas zināšanas vismaz B2 līmenī (līmeņu sadalījums pieejams tīmekļa vietnē – www.europass.lv).

**Vadlīnijas**

5. Studiju akreditācijas komisijas un Studiju programmu licencēšanas komisijas sastāvā ir pārstāvētas visas studiju procesa veidošanā iesaistītās puses, tai skaitā studenti, kuriem ir pieredze studējošo interešu pārstāvniecībā.

6. Komisijas sastāvā ir dažādu zinātnes nozaru pārstāvji.

7. Komisijai kopumā ir pieredze visās no 1. punktā minētajām prasībām.

8. Pretendents var apliecināt, ka, pildot pienākumus Studiju akreditācijas komisijā un Studiju programmu licencēšanas komisijā, **neieņems** šādus administratīvos amatus un amatus koleģiālajās lēmējinstitūcijās un akadēmiskā darba vadībā kādā no Latvijas augstākās izglītības iestādēm: **rektors, prorektors, dekāns, Senāta loceklis, kā arī koledžas direktors un koledžas padomes loceklis.**

9. Pretendents var apliecināt, ka pildīs pienākumus objektīvi, neatkarīgi un patstāvīgi.